Resumé af udtalelsen fra Den Europæiske Tilsynsførende for Databeskyttelse om forslaget til Europa-Parlamentets og Rådets direktiv om inddrivelse og konfiskation af aktiver

(2022/C 425/02)

(Udtalelsen findes i sin helhed på engelsk, fransk og tysk på EDPS' websted https://edps.europa.eu)

Den 25. maj 2022 fremlagde Europa-Kommissionen et forslag til Europa-Parlamentets og Rådets direktiv om inddrivelse og konfiskation af aktiver.

Formålet med forslaget er at styrke medlemsstaternes kompetente myndigheders kapacitet til at identificere, indefryse og forvalte aktiver, at styrke og udvide konfiskationskapaciteten til at omfatte alle relevante kriminelle aktiviteter, der udføres af organiserede kriminelle grupper, og dermed muliggøre konfiskation af alle relevante aktiver, og at forbedre samarbejdet mellem de myndigheder, der er involveret i inddrivelse af aktiver.

Den tilsynsførende noterer sig, at behandling af personoplysninger i forbindelse med inddrivelse og konfiskation af aktiver, der er omhandlet i forslaget, kan have en betydelig indvirkning på de berørte personer og udgøre et indgreb i enkeltpersoners rettigheder, der er sikret ved EU's charter om grundlæggende rettigheder, herunder retten til databeskyttelse. Han glæder sig derfor over, at forslaget udtrykkeligt understreger vigtigheden af, at beskyttelsen af personoplysninger i overensstemmelse med EU-retten sikres i forbindelse med behandling af oplysninger inden for rammerne af dette direktiv

Den tilsynsførende er imidlertid i tvivl om, hvorvidt de særlige kategorier af personoplysninger, der er anført i bilag II.B, stk. 2), litra c), nr. v), Europa-Parlamentets og Rådets til forordning (EU) 2016/794 (1) (f.eks. kriminaltekniske identifikationsoplysninger såsom fingeraftryk, dna-profil fastlagt ud fra den ikke-kodende del af DNA, taleprofil, blodtype, tandoplysninger eller adfærdsdata), som forslaget henviser til, rent faktisk kan være relevante i forbindelse med inddrivelse af aktiver, og om de bør være tilgængelige for grænseoverskridende udveksling mellem kontorer for inddrivelse af aktiver.

Desuden mener den tilsynsførende, at den nationale lovgivning til gennemførelse af det foreslåede direktiv bør udpege den eller de kompetente myndigheder, der er ansvarlige for forvaltningen af registret over indefrosne og konfiskerede formuegoder og dermed vil påtage sig rollen som dataansvarlig i overensstemmelse med artikel 3, stk. 8, i direktivet om databeskyttelse på retshåndhævelsesområdet. Forslaget bør også klart fastlægge de formål, hvortil de centrale registre kan tilgås og søges i direkte og umiddelbart.

For så vidt angår samarbejdet med EU-organer og -agenturer minder den tilsynsførende om, at enhver udveksling og yderligere behandling af personoplysninger i forbindelse med det påtænkte samarbejde skal finde sted i nøje overensstemmelse med bestemmelserne i kapitel IX i EUDPR (2) (EU's databeskyttelsesforordning) og de specifikke databeskyttelsesregler i retsakterne om oprettelse af EU-agenturerne.

1. INDLEDNING

1. Den 25. maj 2022 fremlagde Europa-Kommissionen et forslag til Europa-Parlamentets og Rådets direktiv om inddrivelse og konfiskation af aktiver ( 3 ) (»forslaget«).

2. Formålet med forslaget er ifølge begrundelsen ( 4 ) at: — styrke de kompetente myndigheders kapacitet til at identificere, indefryse og forvalte aktiver — styrke og udvide konfiskationskapaciteten til at omfatte alle relevante kriminelle aktiviteter, der udføres af organiserede kriminelle grupper, og dermed muliggøre konfiskation af alle relevante aktiver — forbedre samarbejdet mellem alle aktører, der er involveret i inddrivelse af aktiver, og fremme en mere strategisk tilgang til inddrivelse af aktiver.

3. Denne udtalelse fra den tilsynsførende er afgivet på grundlag af en høring fra Europa-Kommissionen af 25. maj 2022 i henhold til artikel 42, stk. 1, i EUDPR. Den tilsynsførende bifalder henvisningen til denne høring i forslagets betragtning 51. I denne henseende noterer den tilsynsførende sig ligeledes med tilfredshed, at han allerede var blevet hørt uformelt i medfør af betragtning 60 i EUDPR.

7. KONKLUSION

22. På baggrund af ovenstående fremsætter den tilsynsførende følgende henstillinger: (1) for så vidt angår artikel 9, stk. 1, at udelukke fra forslaget, at den tilsynsførende har mulighed for at udveksle de særlige kategorier af personoplysninger, der er opført i bilag II.B. stk. 2), litra c), nr. v), (kriminaltekniske identifikationsoplysninger såsom fingeraftryk, dna-profil fastlagt ud fra den ikke-kodende del af DNA, taleprofil, blodtype, tandoplysninger eller adfærdsdata), medmindre der er overbevisende objektive argumenter, der taler for nødvendigheden og proportionaliteten af disse (2) for så vidt angår artikel 26 at kræve, at medlemsstaterne udpeger den eller de kompetente myndigheder, der er ansvarlige for forvaltningen af registret, og klart fastlægge de formål, hvortil centrale registre kan tilgås og søges i direkte og umiddelbart.

Bruxelles, den 19. juli 2022. Wojciech Rafał WIEWIÓROWSKI

(1) Europa-Parlamentets og Rådets forordning (EU) 2016/794 af 11. maj 2016 om Den Europæiske Unions Agentur for Retshåndhævelsessamarbejde (Europol) og om erstatning og ophævelse af afgørelserne 2009/371/RIA, 2009/934/RIA, 2009/935/RIA, 2009/936/RIA og 2009/968/RIA (EUT L 135 af 24.5.2016, s. 53).

(2) Europa-Parlamentets og Rådets forordning (EU) 2018/1725 af 23. oktober 2018 om beskyttelse af fysiske personer i forbindelse med behandling af personoplysninger i Unionens institutioner, organer, kontorer og agenturer og om fri udveksling af sådanne oplysninger og om ophævelse af forordning (EF) nr. 45/2001 og afgørelse nr. 1247/2002/EF (EFT L 295 af 21.11.2018, s. 39.).

(3) COM (2022) 245 final.

(4) COM (2022) 245 final, s. 2.